Tomáš, Erik, minister práce, sociálnych vecí a rodiny SR (2023-11-21):
Toto už rýchlo vyriešime. Čiže robím len to isté, čo Igor Matovič. A teraz ako ste mali možnosť vidieť, nemal som ani problém sedieť na mieste navrhovateľa. Pretože keď vystupujú opoziční kultúrne a nehrozí tu žiadny konflikt ostrý a nehrozí tu osočovanie, ako sa stala terčom moja kolegynka Zuzana Dolinková od vášho Igora Matoviča, tak tu nie je problém. Ale naozaj nemienim tu sedieť, keď mám počúvať od ľudí ako Matovič a Galko samé vulgárne výrazy a nadávky. Nemienim a dodržiavam to, čo tu bolo stanovené, že v sále musí teda predkladateľ sedieť. To len na vysvetlenie technikálií. A teraz k podstate veci, resp. rád by som odpovedal kolegom, ktorí naozaj sa prihlásili vecne. Začnem pánom Jakabom. Prečo nie, pretože štyrikrát sa vlastne domáha toho, aby som vysvetlil, prečo Sociálna poisťovňa nebola schopná alebo nie je technicky schopná už doručiť 13. dôchodok vo výške priemerného dôchodku. Tak po prvé, pán poslanec Jakab, nehovorím to ja, ale hovorí to generálny riaditeľ Sociálnej poisťovne, ktorý nie je nominantom mojím ani tejto vlády, ale nominantom ešte vašej predchádzajúcej vlády. Čo je podľa mňa dôveryhodné a dôležité, ale aby som aj technicky vám to vysvetlil, bolo to vysvetlené Sociálnou poisťovňou tak, že keďže sa teraz už v novembri vypláca ten 13. dôchodok od 50 do 300 eur a on je vyplácaný v niekoľkých kategóriách, stupňovito, tak Sociálna poisťovňa by musela naozaj na každý ten stupeň hľadať ten doplatok tak, aby to vyšlo, tá úroveň toho 13. dôchodku za predchádzajúci rok, ten bol nižší. Nie 606 eur, ale nižší. A toto nie je schopná Sociálna poisťovňa už urobiť do konca roka, tak mi to bolo vysvetlené, a myslím si, že to má aj logiku. Ale to, čo Sociálna poisťovňa je schopná urobiť, je poslať paušálny jednorazový príspevok. Pretože tam sa nemusí hrať s jednotlivými menami a kategóriami dôchodcov. Ešte raz, nehovorím to ja, ale niekoľkokrát to zopakoval váš generálny riaditeľ Sociálnej poisťovne. Tak len toľko na vysvetlenie, aby sme boli teda korektní. No a potom sa tu otvárali ďalšie témy, ktoré zatiaľ nesúvisia s touto témou, lebo čo my teraz chceme urobiť? My len chceme doručiť ešte dôchodcom 300 eur každému jednému, či už starobnému seniorovi, či už invalidovi, vdovcovi, vdove, predčasnému dôchodcovi, sirote 300 eur navyše. Každému rovnako. Tak neviem, čo to tu blábolil ten váš šéf o tom, že my ideme brať sirotám, ideme vykašlať sa na vdovy. Však už nebláznite. Už prestaňte s tým cirkusom. Ja viem, o čo pánovi Matovičovi ide, ale nech on svoju kandidatúru na prezidenta oznamuje sám, nech ju oznamuje sám. Nie ja. To nie je moja úloha. Len je to trochu trápne, čo robíte a práve to odôvodňujem prečo. Bola tu otvorená téma rodičovského dôchodku, aj keď to bude iná téma a až v decembri, ale pani poslankyňa za KDH, pán poslanec, tiež ste túto tému otvárali, to je vec hodnotového prístupu. Rodičovský dôchodok bol zavedený predchádzajúcou vládnou garnitúrou, pretože predchádzajúca vládna garnitúra si myslí, že by takýmto spôsobom mali byť odmenení rodičia, ktorí vychovali deti. A ja sa rovno pýtam a čo tí pracujúci rodičia, čo celé roky pracovali a nemajú dieťa, alebo majú zdravotne ťažko postihnuté dieťa. Čo tí? Veď tí pracovali rovnako dlho, ale tí mali nulu, kolegovia a kolegyne, tí mali nulu, tí boli diskriminovaní. Proti rodičovskému dôchodku, pán kolega, bola aj Jednota dôchodcov na Slovensku a doteraz je. Strana HLAS a strana SMER nepodporili v opozícii rodičovský dôchodok práve kvôli tej diskriminácii. Čiže je to vec postoja. Zatiaľ čo, a tu sa môžeme prieť, ale vecne prieť, tematicky, bez cirkusu. Zatiaľ čo my hovoríme, že pre nás je najlepšia a spravodlivejšia, aby 13. dôchodok vo výške priemerného dôchodku bol vyplatený každému dôchodcovi bez ohľadu na to, či deti má, alebo nemá, vy hovoríte, že má zostať rodičovský dôchodok a tí ľudia, ktorí deti nemajú alebo ZŤP deti, majú byť diskriminovaní. Je to vec postoja. Je to vec postoja, pretože náš 13. dôchodok pôjde každému jednému, každému jednému. A máme exaktné údaje na to, že 80 %, vyše 80 % všetkých poberateľov dôchodkov, či starobní seniori alebo poberatelia vdovských, vdoveckých si prilepší, alebo sa ich stav nezmení. Ja viem, aj pán Hlina to hovorí a vyberá si naschvál také extrémnejšie prípady, že rodičia, ktorých deti, ktoré majú viac detí a ktorých deti dobre zarábajú, tak oproti súčasnému stavu im ubudne. Ale ešte raz, poďme na druhú stranu. Tí, ktorí deti nemajú, mali nulu z rodičovského dôchodku. Takže preto náš prístup, s ktorým sme aj vyhrali voľby, keď to tak poviem, spolu aj strana SMER, aj strana HLAS mali 38 % a celý čas hlásali, že 13. dôchodok áno, rodičovský dôchodok nie, odborná verejnosť odmieta rodičovský dôchodok ako taký tiež, pretože vytvára neustále dieru v Sociálnej poisťovni, lebo neviem, či, pán Hlina, viete, ako to je. Deti prispejú svojimi odvodmi rodičom, ale im sa neznižuje vymeriavací základ na výpočet ich dôchodku, im sa dôchodok vypočítava, ako keby neprispievali a tým pádom vzniká diera v Sociálnej poisťovni. Stále. Takže preto to aj odborná obec odmieta, že vôbec tie vyhrážania, že my tu ideme brať rodičovský dôchodok, dokonca som počul, že je to zverstvo alebo niečo podobné, nie, to je iný hodnotový prístup. A navyše ani cent, ani cent z tej sumy 315 miliónov eur určenej na rodičovský dôchodok my neberieme. My to premietame do tej sumy 800 miliónov eur, čiže ja si ich nenechávam, ja alebo my na ministerstve, aby som nebol takýto osobný. V Sociálnej poisťovni my ho ideme tiež rozdať, ale rozdáme ho v tom 13. dôchodku a hovorím pre každého rovnako. A toto je proste politika, to je princíp politického prístupu hodnotového postoja. Čiže tu sa môžeme prieť. KDH povie, OĽANO povie, nie, rodičovský dôchodok je lepší. Napriek tomu, že diskriminuje tých seniorov, ktorí detí nemajú. A my hovoríme nie, 13. dôchodok vo výške priemerného dôchodku je lepší, lebo je pre každého. A viete, prečo priemerný? Lebo aj tu ste sa tak zamýšľali, že aj bohatým dáte, aj, aj teda aj tým s vysokopríjmovým, aj nízkopríjmovým. Pán Hlina, my to nemusíme si ich odskúšavať na nejaké nové turné s dôchodcami. My o tom našom 13. dôchodku už roky hovoríme v tom, v tejto podobe. A viete, prečo je výhodný? Pretože ak dáte priemerný dôchodok aj tým vysokopríjmovým, aj nízkopríjmovým, tak je tam kombinácia zásluhovosti aj solidarity. A na toto dôchodcovia tlieskajú, pán Hlina. Poďte so mnou zajtra na snem Jednoty dôchodcov na Slovensku, ak to stihneme, ale my to máme odtestované, my to máme vydiskutované. Čiže tuto OĽANO sa môže aj roztrhnúť a štvať proti nám seniorov, nepoštve, pretože s OĽANO majú skúsenosti tí seniori za tri a pol roka. A tie sú fakt veľmi negatívne, veľmi negatívne. A keď tu počúvam pána Matoviča, ktorý sa dokonca chváli našimi zákonmi, to akože už, ja viem, že on je schopný povedať čokoľvek, však my vieme a aj súhlasím s tým, že ho treba ignorovať, ale naozaj, aby sa chválil našimi zákonmi, tak to už ako fakt to si vyžaduje obrovskú dávku fantázie. Chápete, že my v opozícii sme museli mimoriadne zvyšovať dôchodky? Bol to návrh zákona z dielne HLAS-u. My v opozícii sme museli rozmrazovať minimálne dôchodky, lebo boli tri roky zmrazené vládou? Hneď keď Matovič s Krajniakom a spol. prišli do vlády v 2020, zrušili 13. dôchodok vo výške priemerného dôchodku, zmrazili minimálne dôchodky na tri roky. A tu ste počúvali, že veď ja som zvýšil , Matovič: ja som zvýšil dôchodky . On normálne zobral náš zákon (povedané so smiechom) o mimoriadnej valorizácii a tuto vám tu hádže do pléna, že on zvýšil, lebo že aj oni hlasovali za náš zákon. A prečo vláda nepripravila zákon? Mi povedzte. Alebo že on tu normálne hovoril dnes o mi... o minimálnych dôchodkoch, že sa teda minimálne dôchodky rozmrazili. Na základe nášho zákona. Dovtedy si ich vôbec nevšímal tých dôchodkov, dôchodcov. Takže oni tu môžu vykrikovať, môžu kričať, ale seniori dobre vedia, pretože už majú skúsenosť s OĽANO. Oni už majú skúsenosť. Takže nebolo možné technicky doručiť 13. dôchodok, je to od nominanta generálneho riaditeľa bývalej vlády, nie je to možné, vysvetlil som to a my ešte zachraňujeme vlastne Matovičovu tú 13. sociálnu dávku v tomto roku a dávame 300 eur. A na budúci rok, tak ako sme sľúbili našim voličom, dáme 13. dôchodok vo výške priemerného dôchodku. Ďakujem pekne za pozornosť, zajtra pokračujeme. Dovidenia.